Къагъэзэжыну щIохъуэпс
Чегет тафэм щагъэсащ наркобароным и хьэнцэгуащэр — Iеягъым и дамыгъэ пэлъытэр. Апхуэдэу мэлыжьыхьым и 5-м иухащ «Кавказыр зауэмрэ наркотикымрэ пэIэщIэу» фIэщыгъэм щIэту екIуэкIа «Iуащхьэмахуэ лъапэ-2013» бгы-лыжэ, макъамэ фестивалыр.
Гъатхэпэм и 30-м щыщIэдзауэ тхьэмахуэ зэхуакум къриубыдэу къызэгъэпэщакIуэхэм — Урысейм Наркотикхэм кIэлъыплъынымкIэ и федеральнэ къулыкъум и IуэхущIапIэу КъБР-м щыIэмрэ «Чегетия» бгы-лыжэ творческэ клубымрэ — Iуащхьэмахуэ зыщызыгъэпсэхухэм папщIэ спорт, макъамэ Iуэхугъуэ пщIы бжыгъэхэр ирагъэкIуэкIащ.
Урысейм Наркотикхэм пэщIэтынымкIэ и комитетымрэ КъБР-м и Iэтащхьэ Къанокъуэ Арсенрэ я щIэгъэкъуэну илъэс зыбжанэ хъуауэ фестивалыр ирагъэкIуэкI.
Мэзкуу, Волгоград, Санкт-Петербург къалэхэм къикIа бард цIэрыIуэхэу Калинкин Михаил, Юрков Дмитрий, Каменский Виктор сымэ, нэгъуэщI уэрэджыIакIуэхэм Iуащхьэмахуэ лъапэ щыпсэухэмрэ курортым и хьэщIэхэмрэ пщыхьэщхьэ къэс я нэгу зрагъэужьащ.
Бгы лыжэхэмрэ уэрэдхэмрэ я махуэшхуэм хабзэ зэрыхъуауэ Iуэхугъуэ куэд къызэщIеубыдэ: бгым къежэхэнымкIэ сабийхэмрэ балигъхэмрэ я зэхьэзэхуэхэр, зыгъэпсэхуакIуэм я концерт-зэпеуэхэр, Чегет щрагъэкIуэкI бгы-лыжэ карнавалыр, «Юморина» концерт-зэхэтыр, Iуащхьэмахуэ хуит къэзыщIыжа зауэлIхэм я фэеплъым деж удз гъэгъахэр щыгъэтIылъыныр, школакIуэхэм яIущIэныр. Гукъыдэж зиIэ псори уэрэд, спорт Iуэхугъуэхэм хэтыну Iэмал яIащ. Абыхэм щытекIуахэм иратащ Урысей ФСКН-м и директорым, КъБР-м и Iэтащхьэм, УФ-м Наркотикхэм кIэлъыплъынымкIэ и федеральнэ къулыкъум и IуэхущIапIэу КъБР-м щыIэм и унафэщIым ягъэува саугъэт лъапIэхэр.
ДаунхиллымкIэ туристхэм я спорт зэхьэзэхуэм (цIыхухъухэри цIыхубзхэри) щытекIуащ зэанэзэкъуэ Степаненкэ Мариерэ Сергейрэ. Творческэ зэпеуэм Локьяевэ Елизаветэ псоми ефIэкIащ. Спорт зэхьэзэхуэхэм я къызэгъэпэщакIуэхэм саугъэт щхьэхуэ хуагъэфэщащ бгым лыжэкIэ къежэхыным хэта паралимпийц Сеид-Заде Александр.
… «УзыгъэпIейтейр къызэрыгуэкIт — Чегет уэсыр щыткIуат». Хабзэ зэрыхъуауэ, Калинкин Михаил игъэзащIэ уэрэдым и макъамэ узэщIэзыIэтэмкIэ фестивалыр щызэхуащIыжым, къызэгъэпэщакIуэхэм хьэщIэхэм сэлам ирахыжащ. «Дэ Iэмал имыIэу къэдгъэзэжынущ» — жаIащ абыхэм.
МЭРШЭНКЪУЛ Наталье.
